Corpúsculo renal. A estrutura azul (A) é a cápsula de Bowman (2 e 3). A estrutura rosa é o glomérulo cos seus capilares. **5a son as células mesanxiais intraglomerulares e 5b son as células mesanxiais extraglomerulares. Entre ambas as dúas forman o mesanxio**. Á esquerda, o sangue flúe desde a arteríola aferente (9), a través dos capilares (10), e saen pola arteríola eferente (11).
As **células mesanxiais** son células especializadas do mesanxio dos riles, que rodean os vasos sanguíneos alí situados. O mesanxio é un tecido situado no corpúsculo renal. As células mesanxiais son células musculares lisas especializadas que funcionan regulando o fluxo de sangue a través dos capilares. Divídense xeralmente en dous tipos, con diferente función e localización, que son:

* Célula mesanxial intraglomerular.
* Célula mesanxial extraglomerular.

Célula mesanxial intraglomerular
--------------------------------

As **células mesanxiais intraglomerulares** son pericitos especializados localizados dentro do glomérulo entre os capilares dos glomérulos renais no corpúsculo renal. Son células estreladas con moitas prolongacións cara ao endotelio dos capilares, e con unións comunicantes (*gap junctions*).

Exercen principalmente as funcións de filtración, soporte estrutural, e fagocitose.

### Filtración e soporte estrutural

As células mesanxiais intraglomerulares proporcionan un soporte estrutural para os capilares glomerulares e regulan o fluxo de sangue en ditos capilares grazas á súa capacidade contráctil. A iniciación da contracción das células mesanxiais é similar á do músculo liso. A contracción das células mesanxiais está asociada coa contracción da membrana basal do endotelio dos capilares glomerulares. Isto causa o decrecemento da área superficial da membrana basal e así producen un descenso da taxa de filtración glomerular.

As células mesanxiais intraglomerulares contribúen tamén de forma importante á formación da matriz extracelular, a cal contén fibronectina, coláxeno tipo IV, perlecán, e laminina. Liberan tamén mediadores inflamatorios e inmunes.

### Fagocitose

As células mesanxiais tamén fagocitan compoñentes da lámina basal e inmunoglobulinas. Son un exemplo pouco común de células fagocíticas derivadas de células musculares lisas e non de monocitos. As células mesanxiais colaboran cos neutrófilos na eliminación doutras células mesanxiais que sufriron apoptose e tamén outros residuos situados nos glomérulos.

Célula mesanxial extraglomerular
--------------------------------

As **células mesanxiais extraglomerulares**, tamén chamadas **células do lacis** (ás veces escrito *de Lacis*), **células da almofada polar** ou **células de Goormaghtigh** (en honor do patólogo belga Norbert Goormaghtigh), están localizadas nos riles fóra do glomérulo, situadas nas proximidades do polo vascular da mácula densa, entre esta e as arteríolas aferente e eferente. As células do lacis forman parte do aparato xustaglomerular xunto con outros dous tipos de células: as da mácula densa do túbulo contornado distal e as células xustaglomerulares da arteríola aferente. Este aparato controla a presión sanguínea por medio do sistema renina-anxiotensina-aldosterona. Son células que envían prolongacións ata preto da mácula densa e presentan moitas unións comunicantes. Con microscopía electrónica a base das células da macula densa parece interdixitarse coas células do lacis de modo complexo. Son bastante planas e están unhas encima das outras separadas por unha rede de membranas basais. Son en xeral células agranulares, pero algunhas presentan pequenos gránulos. A función específica das células do lacis non se coñece con exactitude, aínda que foron asociadas coa secreción de eritropoetina e poderìan ter unha función de soporte e colaboraren co aparato xustaglomerular e contribuíren ao control tubuloglomerular.

Notas
-----

1. ↑  
Claude Pricam, Fabienne Humbert, Alain Perrelet, Lelio Orci. Gap junctions in mesangial and lacis cells. J Cell Biol. 1 de outubro de 1974; 63(1): 349–354. PMCID: PMC2109348, PDF
2. ↑  James D. Stockand, Steven C. Sansom. 
Glomerular Mesangial Cells: Electrophysiology and Regulation of Contraction.
3. ↑  P. Menè.(1996).Fisiología y fisiopatología de las células mesangiales NEFROLOGIA. Vol. XVI. Suplemento 3.
4. ↑  D Schlondorff. The glomerular mesangial cell: an expanding role for a specialized pericyte. The FASEB Journal, Vol 1, 272-281
5. ↑  J Hughes, Y Liu, J Van Damme and J Savill. Human glomerular mesangial cells phagocytosis of apoptotic neutrophils: mediation by a novel CD36-independent vitronectin receptor/thrombospondin recognition mechanism that is uncoupled from chemokine secretion. PMID 9127003
6. ↑  David Burns Moffat. The Mammalian Kidney. Google books
7. ↑  Wanda M. Haschek,Colin G. Rousseaux,Matthew A. Wallig. Fundamentals of Toxicologic Pathology. Google books
8. ↑  COPE Lacis cells
9. ↑  Junqueira, Luiz C.; Jose Carneiro (2003). McGraw-Hill, ed. *Basic Histology*. ISBN 0-8385-0590-2.

Véxase tamén
------------

### Outros artigos

* Mesanxio

### Ligazóns externas

* Imaxes de células mesanxiais
* Imaxe de célula mesanxial intraglomerular

| * v
* c
* e
Células humanas derivadas do mesoderma |
| --- |
| Paraxial | 

|  |  |  |  |  |  |
| --- | --- | --- | --- | --- | --- |
| Cartilaxe/óso/músculo(Célula nai mesenquimática) | 

|  |  |
| --- | --- |
| Célula osteocondroproxenitora | *óso:* Osteoblasto → Osteocito
*cartilaxe:* Condroblasto → Condrocito |
| Miofibroblasto | Fibroblasto/Fibrocito
*músculo:* Mioblasto → Miocito ·  Célula miosatélite ·  Célula do tendón ·  Célula muscular cardíaca
*adiposo:* Lipoblasto → Adipocito |

 |
| Aparato dixestivo | Célula intersticial de Cajal |

 |
| Intermedio | 

|  |  |
| --- | --- |
| Aparato urinario (Célula nai renal) | Anxioblasto → Célula endotelial ·  Célula mesanxial (Intraglomerular, Extraglomerular) ·  Célula Xustaglomerular ·  Célula da mácula densa
Célula estromática → Célula intersticial → Telocito
Célula epitelial simple → Podocito ·  célula con bordo en cepillo do túbulo proximal renal |
| Aparato reprodutor | Célula de Sertoli ·  Célula de Leydig ·  Célula granulosa ·  Célula non ciliada da trompa de Falopio ·  (os espermatozoides e óvulos son células xerminais) |

 |
| Placa lateral/hemanxioblasto | 

|  |  |  |  |  |  |
| --- | --- | --- | --- | --- | --- |
| Sangue/inmune(Célula nai hematopoética) | 

|  |  |
| --- | --- |
| Linfoide (CFU-L) | *ver linfocitos* |
| Mieloide (CFU-GEMM) | *ver células mieloides* |

 |
| Sistema circulatorio | Célula proxenitora endotelial ·  Célula nai endotelial ·  Anxioblasto/Mesoanxioblasto ·  Pericito ·  Célula mural |

 |

|  |  |
| --- | --- |
| Control de autoridades | 
* Wd: Q3331086
* EBID: ID
* MAG: 2779131090

 |

|  |  |
| --- | --- |
| Identificadores | 
* FMA: 70972
* MeSH: D050527
* NCIt: C13159
* UMLS: C0227651

 |